PATVIRTINTA

Molėtų rajono savivaldybės tarybos

2020 m. gegužės d. sprendimu Nr. B1-

**MOLĖTŲ RAJONO SAVIVALDYBĖS SAKRALINIŲ OBJEKTŲ PROJEKTŲ FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės sakralinių objektų projektų finansavimo tvarkos aprašas (toliau - aprašas), nustato Molėtų rajono savivaldybės strateginio veiklos plano 2020-2022 metams, patvirtinto Molėtų rajono savivaldybės tarybos 2020 m. sausio 30 d. sprendimu Nr. B1-1 „Dėl Molėtų rajono savivaldybės strateginio veiklos plano 2020-2022 metams patvirtinimo“, 5 programos „Kultūros, sporto ir jaunimo politikos plėtros ir bendruomeniškumo skatinimo programos“ 4 tikslo 2 uždavinio 2 priemonės „Sakralinių objektų restauravimas ir pritaikymas visuomenės ir turizmo poreikiams“ (toliau - priemonė), įgyvendinimo tvarką, reikalavimus projektų paraiškoms, jų teikimo ir vertinimo, finansavimo projektams skyrimo tvarką, lėšų, skirtų projektų įgyvendinimui, panaudojimo kontrolę ir atsakomybę už šio aprašo pažeidimą.
2. Priemonės tikslas – kartu su religinėmis bendruomenėmis, prisidėti prie krašto kultūrinio paveldo dalies išsaugojimo, priklausančios religinėms bendruomenėms ir remti religinių bendruomenių veiklą vietos bendruomenėje.
3. Lėšos priemonei įgyvendinti numatomos kiekvienais metais Molėtų rajono savivaldybės biudžete.
4. Teisinį šio aprašo pagrindą sudaro Lietuvos Respublikos įstatymai, Molėtų rajono savivaldybės strateginis veiklos planas 2020-2022 metams, patvirtintas Molėtų rajono savivaldybės tarybos 2020 m. sausio 30 d. sprendimu Nr. B1-1 „Dėl Molėtų rajono savivaldybės strateginio veiklos plano 2020-2022 metams patvirtinimo“, Molėtų rajono savivaldybės administracijos direktoriaus (toliau – administracijos direktorius) įsakymai ir kiti teisės aktai.
5. Priemonės finansavimo pagal šį aprašą vykdymo pradžia - 2020 metai, pabaiga - 2022 metai.

**II SKYRIUS**

**SĄVOKOS**

1. Šiame apraše vartojamos sąvokos:
	1. Pareiškėjas – Molėtų rajono savivaldybės teritorijoje pagal Lietuvos Respublikos religinių bendruomenių ir bendrijų įstatymą veikiančios religinės bendruomenės.
	2. Paramos paraiška – nustatytos formos dokumentas, kurį turi užpildyti ir pateikti pareiškėjas, siekiantis gauti paramą.
	3. Projektas – visuma dokumentų, kuriuose nurodomi numatyti veiksmai, pagrįsti paramos paraiškoje, jos prieduose esama informacija, ir tam tikra pinigų suma tuose dokumentuose numatytoms religinėms bendruomenėms projekto tikslams pasiekti.
	4. Projekto vadovas – asmuo, atsakingas už projekto įgyvendinimą.
	5. Paraiškų vertinimo komisija – administracijos direktoriaus įsakymu sudaryta 5 asmenų grupė, pagal nustatytus kriterijus vertinanti religinių bendruomenių paraiškas.
	6. Vertinimo kriterijai – rodikliai, suteikiantys informaciją apie paraiškų kokybę, projektus ir jų įgyvendinimo rezultatus.

**III SKYRIUS**

 **KOORDINAVIMAS**

1. Priemonę koordinuoja Molėtų rajono savivaldybės administracijos Architektūros ir teritorijų planavimo skyriaus vyr. specialistė Nijolė Stalnionienė (Vilniaus g. 44, Molėtai, 217 kab., tel. (8 383) 54758, el. paštas n.stalnioniene@moletai.lt).
2. Pareiškėjai konsultuojami šio aprašo 7 punkte nurodytu adresu ir telefonu.

**IV SKYRIUS**

**REIKALAVIMAI PARAIŠKOMS, JŲ PATEIKIMO TVARKA**

1. Informacija apie kasmetinį ar papildomą projektų finansavimą, kvietimas teikti paraiškas, skelbiama Molėtų rajono savivaldybės internetiniame puslapyje [www.moletai.lt](http://www.moletai.lt). Konkretus paraiškų pateikimo terminas, kuris negali būti trumpesnis kaip 20 kalendorinių dienų, nurodomas kvietime. Paraiškų priėmimo datą ir terminą nustato administracijos direktorius.
2. Pareiškėjas pateikia kompiuteriu užpildytą paraišką (1 priedas). Paraiška turi būti užpildyta lietuvių kalba ir patvirtinta pareiškėjo atstovo parašu ir antspaudu. Pareiškėjas paraišką privalo pateikti iki kvietime nurodytos datos įskaitytinai. Paraiška pateikiama asmeniškai, per įgaliotą asmenį arba atsiunčiama paštu šio aprašo 7 punkte nurodytu adresu.
3. Projektų atrankos konkurso prioritetai:
	1. papildomus finansavimo šaltinius turintiems pareiškėjams (prie papildomų finansavimo šaltinių priskiriamos ir nuosavos pareiškėjo lėšos);
	2. objektams, kurie įregistruoti Kultūros vertybių registre;
	3. avarinės grėsmės pašalinimo darbams.
4. Tinkamomis finansuoti iš priemonės lėšų pripažįstamos tik detaliai pagrįstos, su projekte numatomų veiklų vykdymu susijusios išlaidos:
	1. pastatų ir daiktų turinčių istorinę, architektūrinę ir meninę vertę išsaugojimo darbai: tyrimai, remontas, avarinės grėsmės pašalinimas, konservavimas, restauravimas, atkūrimas ir projektavimas;
	2. apsaugos sistemų įrengimas;
	3. įgarsinimo sistemų įrengimas;
	4. religinių pastatų aplinkos tvarkymo darbai;
	5. vargonų remontas;
5. Netinkamos išlaidos - išlaidos, nenumatytos šio aprašo 12 punkte.

**V SKYRIUS**

 **PARAIŠKŲ VERTINIMAS**

1. Administracijos direktoriaus įsakymu sudaroma Molėtų rajono savivaldybės sakralinių objektų projektų finansavimo paraiškų vertinimo komisija (toliau – komisija).
2. Komisijos darbo tvarką reglamentuoja komisijos darbo reglamentas, kurį įsakymu tvirtina administracijos direktorius.
3. Komisija paraiškas vertina pagal šiuos kriterijus:
	1. paraiškos užpildymo kokybė (paraiška parengta tvarkingai, pagal patvirtintą paraiškos formą, aiškiai atsakyta į visus paraiškos formos punktus, yra visi reikalingi parašai ir antspaudai);
	2. projekto atitikimas priemonės prioritetams;
	3. paraiškos biudžetas (išlaidos yra aiškios, tinkamos finansuoti ir detaliai pagrįstos);
	4. pareiškėjo turimi ištekliai projekto įgyvendinimui (turimos lėšos, resursai ir projektų vykdymo patirtis).
4. Pareiškėjų projektams finansavimas neskiriamas, jeigu:
	1. pareiškėjas paraiškoje arba jos prieduose pateikė klaidinančią arba melagingą informaciją;
	2. Molėtų rajono savivaldybės administracija yra nustačiusi praėjusiais metais iš Molėtų rajono savivaldybės biudžeto finansuotų pareiškėjo projektų tikslinio lėšų panaudojimo ar buhalterinės apskaitos pažeidimus;
	3. pareiškėjas nėra pateikęs Molėtų rajono savivaldybės administracijai projektų buhalterinės ataskaitos dokumentų už praėjusiais metais panaudotas Molėtų rajono savivaldybės biudžeto lėšas ir veiklos ataskaitų;
	4. pareiškėjas projekte numato vykdyti priemonės lėšomis neremiamą veiklą.
5. Komisija, nustačiusi, kad kai kurios paraiškos biudžete numatytos išlaidos nėra būtinos planuojamiems projekto rezultatams pasiekti, taip pat, jei paraiškos sąmatoje nurodytos išlaidos nėra realios, akivaizdžiai neatitinka rinkos kainos arba yra nepakankamai pagrįstos, gali siūlyti skirti pareiškėjui mažesnę nei paraiškoje prašoma paramos sumą.
6. Komisija, įvertinusi pareiškėjų paraiškas, teikia administracijos direktoriui rekomendacijas ir pasiūlymus dėl projektų finansavimo.

**VI SKYRIUS**

 **FINANSAVIMO SKYRIMAS**

1. Finansavimą projektų įgyvendinimui skiria administracijos direktorius, atsižvelgdamas į komisijos rekomendacijas ir pasiūlymus. Sprendimas priimamas per 25 darbo dienas nuo paskutinės paraiškų pateikimo dienos.
2. Buhalterinės apskaitos skyrius ne vėliau kaip per 5 darbo dienas nuo sprendimo priėmimo dienos raštu arba elektroniniu paštu informuoja pareiškėjus apie priimtą sprendimą. Informacija apie projektus, kuriems skirtas finansavimas, papildomai skelbiama interneto svetainėje [www.moletai.lt](http://www.moletai.lt).
3. Pareiškėjas per 1 mėn. nuo sprendimo priėmimo datos privalo atvykti sudaryti projekto finansavimo sutartį adresu: Vilniaus g. 44, Molėtai, 219 kab. Pareiškėjui neatvykus sudaryti sutarties per 1 mėn., sprendimas skirti finansavimą panaikinamas.
4. Projekto finansavimo sutartis su finansavimą gavusiais pareiškėjais dėl finansavimo skyrimo pasirašo administracijos direktorius.
5. Projekto programos sąmatą (2 priedas), kuri yra neatskiriama projekto finansavimo sutarties dalis, savo antspaudais bei parašais tvirtina administracijos direktorius ir finansavimą gavęs pareiškėjas. Lėšos projekto įgyvendinimui pervedamos projekto finansavimo sutartyje nustatytais terminais ir tvarka.

**VII SKYRIUS**

 **ATSAKOMYBĖ IR KONTROLĖ**

1. Pareiškėjas, vykdydamas sutartinius įsipareigojimus dėl projekto įgyvendinimui skirto finansavimo, užtikrina lėšų panaudojimą pagal tikslinę paskirtį ir atsako už nepanaudotų ar neteisėtai panaudotų lėšų grąžinimą į Molėtų rajono savivaldybės biudžetą.
2. Projekto įgyvendinimui skirtos lėšos privalo būti panaudotos tik toms išlaidoms apmokėti, kurios buvo numatytos prie projekto finansavimo sutarties pridėtoje sąmatoje.
3. Pareiškėjas pasibaigus projekto įgyvendinimui, projekto finansavimo sutartyse nustatytais terminais, Buhalterinės apskaitos skyriui pateikia biudžeto išlaidų sąmatos vykdymo ataskaitą (3 priedas) ir buhalterinės apskaitos dokumentų, pagrindžiančių lėšų panaudojimą, suvestinę (4 priedas).
4. Pareiškėjų paraiškos saugomos penkerius metus.
5. Projektų finansinė ir veiklos kontrolė atliekama Lietuvos Respublikos įstatymų ir kitų teisės aktų nustatyta tvarka.

**VIII SKYRIUS**

 **BAIGIAMOSIOS NUOSTATOS**

1. Šis aprašas gali būti keičiamas Molėtų rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_